Høje-Taastrup

Høje Taastrup eller Høje Tåstrup er en bydel i Taastrup og en satellitby til København. Bydelen er en del af Storkøbenhavn og ligger i Høje-Taastrup Kommune. Bydelen er vokset op i tilknytning til Høje-Taastrup Landsby med middelalderkirken Høje Tåstrup Kirke (opført 1050-1150) som centrum. Mod vest sammenvokset med Kraghave landsby. Øst for landsbyen ligger Gadehaveområdet, et boligområde bestående af ejerlejligheder, almennyttige lejligheder og rækkehuse bygget 1973-1982. Det store indkøbscenter City 2 fra 1975 ligger i områdets sydlige del.

Mellem Gadehaveområdet og City 2 ligger Høje Taastrup Station, der blev indviet i 1986, først til S-tog, et par år senere også med fjerntog. Der går tog både til Jylland og Tyskland derfra. Fra stationen er der også busforbindelserne til de mindre byer i kommunen. Mellem City 2 og stationen blev en 1 km lang skateboardbane åbnet i 2021.

Kommunens rådhus (bygget først i 1980'erne) ligger umiddelbart nordøst for landsbyen. Det skulle markere, at kommunens tyngdepunkt var flyttet til Høje Taastrup i stedet for Taastrup.

I kort afstand fra stationen ligger Høje-Taastrup Gymnasium. Her udbydes både stx- og hf-uddannelse og talrige af studieretninger.

Siden 2013 har DSB haft hovedkvarter i Telegade 2 i Høje Taastrup.

Navn 
Taastrup, kendt som Thorstenstorp siden 1150, betyder "Thorstens udflytterbebyggelse".

Skrivemåde 
Stednavneudvalget har autoriseret skrivemåden Høje Taastrup.

Retskrivningsreglerne fastlægger at "Det er altid korrekt at skrive danske stednavne med å". Høje Tåstrup er således korrekt og Tåstrup nævnes som eksempel på en korrekt skrivemåde.

Høje-Taastrup Kommune har besluttet at gå tilbage til den gamle skrivemåde Taastrup og at anvende bindestreg efter "Høje" i kommunens navn, men ikke i selve landsbyens navn. Kommunen har specifikke staveregler, der dog også bestemmer, at Retskrivningsordbogen skal følges. 

I cirkulæret fra 1984 om anvendelse i statstjenesten af Å-å/Aa-aa i danske stednavne gives under visse omstændigheder "adgang til i statstjenesten at benytte Å-a/Aa-aa i danske stednavne"
parallelt med regler vedrørende personnavne. Se: Ålborg: Stavemåde Å/Aa. DSB, Vejdirektoratet og Banedanmark skriver "Høje Taastrup", men uden bindestregen.

Historie 
 3000 f.Kr.: Stenalderbønder slår sig ned i området 
 1050-1150: Høje Taastrup Kirke opføres  
 1658: Corfitz Ulfeldt forhandler i Høje Taastrup præstegård betingelserne for Roskildefreden
 1770'erne: Roskildevej mellem København og Roskilde går gennem landsbyens marker 
 1975: City 2 færdigbygget 
 1973-1982: Gadehaveområdet opbygges
 1977: Arkitekt Jacob Blegvads og Claus Bonderups Høje Taastrup-plan deler den fremtidige udvikling i 4 byggeafsnit Arkitekt for detailudformningen ved Claus Bonderup.
 1980'erne, Høje-Taastrup Rådhus begyndes
 1981: Høje-Taastrup Amtsgymnasium bygges 
 1986: Høje Taastrup Station indvies, centrum for 1. etape 
 1986: Thors Tårn indvies 4. december 
 1995: Den katolske Sankt Pauls kirke indvies 5. juni 
 2010: Høje Taastrup vandt prisen som årets idrætskommune.

Kendte Taastrupianere 
 Lone Aburas – forfatter.
 Lene Andersen – forfatter, forlægger og satiriker samt civiløkonom og ufærdig teolog.
 HuskMitNavn – kunster og streetartist.
 Arne W. Larsen, folketingsmedlem 1966-1970 og borgmester i Rudbjerg kommune 1970-78.

Venskabsbyer 
 Valmiera
 Ängelholm
 Oldenburg

Referencer 

 
Bydele i Taastrup
Satellitbyer i Danmark